《次韵宁熙中上人姑苏纪游十首 其四 游天池》
明代·陶宗仪

雨馀弭棹钓矶头，一锡翩翩纵远眸。翠壁石蹲形似虎，龙渊云堕气如牛。

人间幻出三千界，天上移来十二楼。更陟层颠穷睇盼，只疑咫尺是瀛洲。

作者简介：（1316—?）元末明初浙江黄岩人，字九成，号南村。元末应试不中。于学问无所不窥。元末避兵，侨寓松江之南村，因以自号。累辞辟举，入明，有司聘为教官。永乐初卒，年八十余。辑有《说郛》、《书史会要》，著《南村诗集》、《辍耕录》。